OpenLLM-France/wikimedia huggingface dataset:
# Edwards (Colorado)

Edwards Ameriketako Estatu Batuetako erroldak esleitutako leku bat da. Eagle konderrian kokatuta dago, Colorado estatuan. 11.246 biztanle ditu, 69,407113 kilometro koadroko azaleran banatuta.

## Ikus, gainera

* Eagle konderria

## Kanpo estekak

* Datuak: Q534396
* Multimedia: Edwards, Colorado / Q534396
# Edwards (New York)

Edwards New York estatuko herri bat da. St. Lawrence konderrian kokatua dago. 2010ean 439 biztanle zituen, 2,52 kilometro koadrotan banatuta.

## Ikus, gainera

* St. Lawrence konderria

## Kanpo estekak

* Datuak: Q5346078
* Multimedia: Minerals of Balmat-Edwards Zinc District / Q5346078
# Edward Wood

Edward edo Ed Wood izan daiteke:
* Edward Wood (MP) (fl. 1584–86), politikari ingelesa.
* Sir Edward Wood (diplomatikoa), Erresuma Batuko enbaxadorea Suedian 1670ko hamarkadan.
* Edward Wood (britainiar armadako ofiziala) (1841–1898).
* Ed Wood (1924–1978), estatubatuar zinema-zuzendaria.
** Ed Wood (filma), 1994ko filma, zuzendariari buruz.
* Edward Wood (Lord Halifax), Edward Frederick Lindley Wood (1881–1959).
* Edward Allan Wood (1872–1930), Britainiar armadako ofiziala.
* Edward Rogers Wood (1866–1941), Kanadako finantzaria.
* Edward Wood (apaiza), Mashonalandeko artxidiakonoa, 1946–1960.
* Edward John Wood, Jackie Wood izenarekin ezagunago den futbolaria.
* Ed Wood (ingeniaria) (1968an jaioa), Williams Bat Formula taldearen ingeniaria
# Edward Zacca

Sir Edward Zacca KCMG, OJ, PC (Jamaika, 1931ko uztailaren 26a - 2019ko azaroaren 11) jamaikar epailea izan zen. Jamaikako Auzitegi Gorenaren presidentea izan zen 1985 eta 1996 bitartean. Jamaikako Gobernadore Orokorreko funtzioetan jardun zuen laburki 1991ko martxoa eta abuztua bitartean.
# Edward Wood (Lord Halifax)

Edward Frederick Lindley Wood, Halifaxeko Earla (1881eko apirilaren 16-1959ko abenduaren 23), Lord Irwin gisa ezaguna 1925etik 1934ra eta Halifaxeko Bizkondea 1934tik 1944ra, Erresuma Batuko politikari kontserbadorea izan zen. Denbora horretan, goi-mailako zenbait kargu izan zituen, batez ere Indiako Gobernadore Orokorra 1926tik 1931ra bitartean, eta Kanpo Harremanetarako idazkari 1938 eta 1940 artean. Adolf Hitlerren aurrean 1936-1938 urteetan Erresuma Batuak izan zuen baketze-politikaren arkitektoetako bat izan zen, Neville Chamberlain lehen ministroarekin estuki lan eginez. Hala ere, Kristallnachten (1938ko azaroaren 9tik 10era) eta Txekoslovakiaren okupazio alemanaren ondoren (1939ko martxoan), beste politika bat bultzatu zuten, eraso gehiago gelditzeko helburuarekin, Polonia defendatzeko gerrara joatea aginduz.
Chamberlainek 1940ko maiatzaren hasieran dimisioa eman ondoren, Halifaxek ez zuen onartu lehen ministroaren postua, uste baitzuen Winston Churchill gerra-buruzagi egokiagoa izango zela (Halifax Lorden Ganberako kide izatea arrazoi ofizialtzat hartu zen). Aste batzuk geroago, itxuraz katastrofikoa zen porrotari aurre egiten zioten aliatuek, britainiar tropak Dunkerquera itzuli zirenean, Halifax Italiarekin negoziatzearen alde agertu zen, bake-baldintza onargarriak negoziatzen ahal ziren ikusteko. Churchillek kaleratu zuen, Gerra Kabineteak hainbat bilera korapilotsu egin ondoren. 1941etik 1944ra, enbaxadore britainiarra izan zen Estatu Batuetan.

## Kanpo estekak

* Datuak: Q333426
* Multimedia: Edward Wood, 1st Earl of Halifax / Q333426
# Edward Young

Edward Young (Upham, 1683ko uztailaren 3a - Hertfordshire, 1765eko apirilaren 5a) idazle eta literatura-kritikari ingelesa izan zen. Oxforden egin zituen ikasketak. 1713an, lehen olerkia (The Last Day) argitaratu ondoren, Whartongo dukearen babespean jardun zuen. 1727an, apaiz ordenatu zuten, gotzain izateko asmoa baitzuen, baina ez zuen lortu, eta 1731an ezkondu egin zen. Haren lan nagusia The Complaint: or, Night Thoughts (1742-1745, Deitoreak: edo gaueko gogoetak) izan zen. Bederatzi parte edo gau bereizten dira olerkian, guztira 10.000 bertso inguru; bakarrizketa dramatikoa da, idazlearen emaztearen eta alabaren heriotzaren kariaz idatzia. Malenkoniaz eta tristuraz beteriko estiloa erabili zuen, geroago idazle erromantikoek oinarri izan zutena. Youngen beste lan aipagarri batzuk: Busiris, The Revenge, Conjectures on Original Composition.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q507699
* Multimedia: Edward Young / Q507699
# Edwards (Mississippi)

Edwards Mississippiko herri bat da. Hinds konderrian kokatua dago. 2010ean 1.034 biztanle zituen, 4,3 kilometro koadrotan banatuta.

## Ikus, gainera

* Hinds konderria

## Kanpo estekak

* Datuak: Q1925376
* Multimedia: Edwards, Mississippi / Q1925376
# Edwards Aire Armadaren basea

Edwards Aire Armadaren basea (ingelesez: Edwards Air Force Base; Aireportuen NAGE kodea: EDW, Aireportuen NAZE kodea: KEDW, Hegazkintza Administrazio Federalaren Kokapen Identifikatzailea: EDW)) Kalifornia estatuko Los Angeles konderria eta Kern konderriaren arteko mugan dagoen Ameriketako Estatu Batuetako Aire Armadaren base bat da. Air Force Flight Test Center (AFFTT) bezala katalogatua, Edwardsek aire armadaren proba pilotuen eskola eta Dryden hegaldi ikerketa zentrua ditu. 1950eko hamarkadatik AEBetan garatutako hegazkin militar gehienak, partzialki behintzat, Edwardsen testatuak izan dira, base hau, hegazkintzan egin dituen garapen garrantzitsuengatik ezaguna delarik. Izen hau Ameriketako Estatu Batuetako Aire Armadako Glen Edwards proba pilotuagatik jasotzen du, basean hil zena Northrop YB-49 prototipoa probatzen ari zenean.
Edwards basea zenbait alditan espazio transbordadoreen lurreratze toki bezala erabili izan da. 1981ean transbordadoreen programa hasi zenetik lurreratu diren 111 hegaldietatik 40 Edwardsen lurreratu dira, 61 Florida estatuko Kennedy Espazio Gunean eta 1 Mexiko Berrian. NASAk nahiago du Kennedyn lurreratzea, transbordadoreak, horretarako espresuki prestatutako Boeing 747 hegazkin baten gainean Floridarako itzulera bidaian jasan litzakeen kalteengatik milioi bat dolarretako gastua eragozteko.

## Kanpo estekak

* (Ingelesez)Webgune ofiziala
* Datuak: Q217563
* Multimedia: Edwards Air Force Base / Q217563
# Edward Whymper

Edward Whymper (Londres, 1840ko apirilaren 27a - Chamonix, 1911ko irailaren 16a) ingeles mendigoizale eta artista izan zen, Matterhorn mendia (4.478 m) lehen aldiz igo zuena. Anaiarekin batera zurezko grabatuak egiten zituen. 1860an Alpeetara bidali zuten Alpeei buruzko liburu baterako grabatuak egitera, eta han mendigoizale egin zen. 1861ean Pelvoux mendia igo zuen, eta 1864an Les Écrins. Matterhorn gailurrera zortzigarren ahaleginean, 1865ean, iritsi zen gora; itzuleran izandako istripu batean lau mendigoizale hil ziren eta hiru bizirik geratu, denak lotzen zituen soka etenda. Mendigoizaleen historian ezagutzen den istripurik ezagunenetakoa da, Whymper berak egindako grabatuetan argitaratua. Groenlandia alderik alde igarotzen ahalegindu zen. Hego Amerikan Chimborazo eta Cotopaxi gailurretara igo zen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q319974
* Multimedia: Edward Whymper / Q319974
# Edward Witten

Edward Witten (Baltimore, Maryland, 1951ko abuztuaren 26a) estatubatuar matematikaria da. Ikasketak Brandis Unibertsitatean eta Princetonen egin zituen. Doktoregoa amaitu ondoren, Harvardera joan zen 1980ra arte. Urte horretan, fisikako irakasle hautatu zuten Princetonen. MacArthur beka irabazi ondoren, Princetonen aritu zen lanean, 1987an Ikerketa Aurreratuetako Institutuan irakasle izendatu zuten arte. Fisikari matematikoa dela esan liteke funtsean, argitalpen gehienek fisikarekin baitute zerikusia. Kiotoko Matematikarien Nazioarteko Kongresuan (1990), Fields domina jaso zuen. Sari hori irabazteko ekarpenik garrantzitsuena masa positiboaren aieruaren froga errazago bat da (lehenengoa Yauk egin zuen). 1984an, Supersymmetry and Morse (Supersimetria eta Morseren teoria) izeneko artikulua argitaratu zuen Journal of differential geometry aldizkarian. Artikulu horrek eragin handia izan zuen geometria diferentzialaren arloan. 2011n, hirurehun eta berrogei argitalpen baino gehiago zituen plazaratuta kuantuen eta soken teoriei buruz.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q201513
* Multimedia: Edward Witten / Q201513
# Eguneroko bizitza

Eguneroko bizitza pertsona nahiz gizatalde batek egunerokoan, lanean nahiz aisialdian, burutzen dituen jarduera eta besteekiko harreman iraunkor eta errepikakorren multzoa da, sistema sozioekonomikoaren nahiz kulturaren adierazgarri, etxean, kalean nahiz lantegian. Neurri handi batean, aztura, usadio eta arau moralek osatzen dute.

## Kanpo estekak

* Datuak: Q1129653
* Multimedia: Personal life / Q1129653
# Eguneko zentro

Eguneko zentroa mendekotasunen bat duten pertsonen oinarrizko premia pertsonalak eta premia terapeutiko eta soziokulturalak egunez artatzeko zerbitzua eskaintzen duen instalazioa da. Desgaitasuna duen pertsona bere ohiko ingurunean mantentzea izaten da helburu nagusia, eta, ahal dela, bere betiko bizimoduan mantentzen eta autonomia-maila handiagoa lortzen laguntzea. Espainiako Mendekotasun Legearen arabera, mota askotakoak dira: arreta espezializatuko eguneko zentroak, adinekoentzako eguneko zentroak, 65 urtetik beherakoentzako eguneko zentroak, eta eguneko eta gaueko zentroen zerbitzuak.
Adinekoentzako eguneko zentroak adinekoarekiko erabateko independentziaren eta zahar-egoitzetako egonaldiaren bitarteko kate-mailatzat har litezke. Bizi-kalitatea hobetzeko ezinbestekoak dira, adinaren berezko sintomak motelduz.

## Erreferentziak

* ↑ Euskalterm: [Mendekotasuna Hiztegia] [2017]

## Kanpo estekak

* Datuak: Q5762015
# Egungo Euskararen Hiztegia

Egungo Euskararen Hiztegia (EEH siglaz ere ezaguna) XXI. mendean idatzitako euskarazko testuetan oinarrituriko euskal hiztegia da. Pixkanaka-pixkanaka egiten ari diren lana da, Euskal Herriko Unibertsitateko Euskara Institutuaren webgunean argitaratua. Azpian duen corpusa modernoa da: Ereduzko Prosa Gaur (EPG), testu aukeratuetan oinarritzen dena, berdin liburuetan nola prentsa idatzian. Egilea Ibon Sarasola da, eta laguntzaile lanetan ibiliak dira Josu Landa eta Iñaki Segurola.
Egungo Euskararen Hiztegia, metodologikoki, Orotariko Euskal Hiztegiaren (OEH) ildo beretik doa. Hala ere, OEHren oinarrian 5 milioi hitzeko masa dago, 1970. urtea baino lehenagoko testuetatik hartua; EPG corpusarenean, berriz, bost aldiz gehiagoko testu masa dago (25 milioi hitz) eta 2000-2006 arteko epean idatzitako testuetan oinarritzen da, hau da, Euskaltzaindiak Hiztegi Batua atera ondoren idatzi diren testuetan.

## Erreferentziak

* 1 2 Ibon Sarasola: «Sarrera: hiztegiez hitz pare bat», Sareko Euskal Gramatika.
* ↑ Ereduzko Prosa Gaur corpusaren web orria.
* ↑ «Hiztegi hau probetxuz erabiltzeko oharrak», Egungo Euskararen Hiztegia

## Kanpo estekak

* Egungo Euskararen Hiztegia, Interneten kontsultagai.
* Datuak: Q12256550
# Egunero

Egunero (edo Euskal Herrian Egunero) Euskal Herriko euskal egunkari bat izan zen. Lehen alea 2003ko otsailaren 21ean argitaratu zen. Egun bat lehenago Juan del Olmo epaileak Euskaldunon Egunkaria itxi zuen, eta egunkariaren egoitzako jabetza guztiak bereganatu zituen, Euskaldunon Egunkariak ustez ETArekin zerikusia zuelakoan.
Egunero egunkaria 2003ko ekainera arte argitaratu zen. 2003ko ekainaren 21ean Berria egunkariak ordezkatu zuen arte, hain zuzen.

## Elkartasun olatua

Euskaldunon Egunkaria-ren itxierak eragindako elkartasun-olatuari esker lehen egunetan behintzat, sekula gehien saldu den euskarazko egunkaria izan zen Egunero (60.000 lehen egunean, 40.000 bigarren egunean eta 45.000 hirugarrenean), eta Euskaldunon Egunkaria-k itxi zuten garaian zuen erosle kopurua baino handiagoarekin abiatu ahal izan zen Berria, handik lau hilabetera. Egunkaria-k, itxi zutenean, 20.000 ale inguru inprimatzen zituen egunean, eta 15.000 saldu. Garairik onenean, lehen astean, Euskal Herriko laugarren egunkari salduena izan zen Egunero, El Correo, Diario Vasco eta Diario de Navarra-ren ondoren.
CIESek egindako neurketen arabera, 2003ko martxoaren 20tik apirilaren 7ra Euskal Autonomia Erkidegoko seigarren egunkari irakurriena zen Egunero, 44.000 irakurlerekin, El Correo, Diario Vasco, Gara, Deia eta Marca-ren atzetik, baina El Mundo eta El Pais-en aurretik. Nafarroa Garaian, berriz, zazpigarren egunkaria zen, 7.000 irakurlerekin, Diario de Navarra, Diario de Noticias, Gara, Marca, El País eta El Mundo-ren atzetik.

## Erreferentziak

* 1 2 3 Murua Uria, Imanol. (2023). «Egunero behar genuen» Berria (Noiz kontsultatua: 2023-02-16).
* ↑ Mateo, Iraitz. (2023-02-18). «‘Egunero behar genuen’ aurkeztu du Imanol Muruak, ‘Egunkaria’ itxi osteko kronika» naiz: (Noiz kontsultatua: 2023-02-18).
* ↑ Iraola, Arantxa. «'Egunero behar genuen' liburua aurkeztu du Imanol Murua Uriak» Berria (Noiz kontsultatua: 2023-02-18).
* ↑ Lorea, Agirre. (2004). Gezurra ari du : Egunkaria-ren itxieraren kronika. AISE liburuak [etc.] ISBN 84-95589-94-X. PMC 1055219247. (Noiz kontsultatua: 2023-04-09).
* ↑ autor, Torrealday, Joan Mari 1942-2020. Egunkaria : gizarte zibilaren arrakasta. ISBN 978-84-1360-083-3. PMC 1353922208. (Noiz kontsultatua: 2023-04-09).
* ↑ «Egunero.» www.kmliburutegia.eus 2003 (Noiz kontsultatua: 2023-02-19).

## Bibliografia

* Murua Uria, Imanol (2023) Egunero behar genuen, Elkarlanean (Berria, Elkar, Jakin aldizkaria), Aleka bilduma, 116 or. ISBN: 9788413602967.
* Torrealdai, Joan Mari (2021) Egunkaria : gizarte zibilaren arrakasta. ISBN 978-84-1360-083-3. PMC 1353922208
* Agirre, Lorea (2004). Gezurra ari du : Egunkaria-ren itxieraren kronika. AISE liburuak [etc.] ISBN 84-95589-94-X. PMC 1055219247

## Ikus, gainera

* Euskaldunon Egunkaria
* Euskaldunon Egunkariaren itxiera
* Berria
* Egunero behar genuen

## Kanpo estekak

* Egunero Koldo MItxelena Liburutegiko hemerotekan. Egunero egunkariaren 79 zenbakiak digitalki ikusteko aukera (2003ko otsailaren 21etik 2003ko ekainaren 20ra arte).
* 2003-06-19ko albisteak Web.Archive-n
* Datuak: Q12256547
* Multimedia: Egunero / Q12256547
# Egunen aparra

Egunen aparra ("L'Écume des jours") Boris Vianek idatzitako eleberri bat da. 1947an argitaratu zen.

## Argumentua

Oharra: Atal honek istorio osoa edo amaiera argitzen du.
Istorio batzuk agertzen dira liburuan: Colinen eta Chloéren maitasunaren istorioa, Chicken eta Aliseren maitasunarena, Jean-Sol Partreren liburuei buruzko Chicken bildumarena, eta Colin eta Chloérekiko Nicolasen leialtasunarena. Denak, Chick izan ezik, oso eroso bizi dira, jaietan eta bidaietan. Baina zoritxarra egun batean agertzen da euren bizitzetan. Chloé gaixotzen da, Chicken zaletasuna obsesio bihurtzen da, eta dena amiltzen hasten da.

## Pertsonaiak

* Colin: ondasun asko zeukan gaztea, lasaitasun guztiz besterentzat lanik egin gabe bizi ahal izateko lain. Jazza eta maitasuna gustatzen zaizkio, ez, ordea, lana edo indarkeria. Chloéren maitasuna aurkitzen du eta berarekin ezkontzen da. Beragatik dena galduko du.
* Chloé: Colinen emaztea, gaztea, polita eta irribarretsua. Nenufar bana sortzen zaio biriketan.
* Chick: Colinen lagun mina. Jean-Sol Partreren liburuen bildumagile porrokatua. Aliseren senargaia, nahiz eta Partre aurretik jarri.
* Alise: Nicolasen iloba. Zeharo maiteminduta dago Chickez. Berarenganako maitasunagatik, Partre hil eta liburudendak erreko ditu.
* Nicolas: Colinen sukaldaria eta lagun leiala, eta Isisen maitalea. Ez dator besteen klase sozialetik.
* Isis: goi-burgesiako kidea. Nicolasez maiteminduta dago. Abizena duen pertsonaia bakarra da, baita bere familia liburuan agertzen den bakarra ere.
* Bibote belzdun sagu grisa: Colinen etxean bizi da eta asko arduratzen da berataz eta etxeaz.
* Jean-Sol Partre: filosofo arrakastatsua. Alisek hiltzen du.

## Gaiak

Maitasuna: Hiru maitasun-mota agertzen dira liburuan: Colinen eta Chloéren arteko maitasun zoroa; Chicken eta Aliseren ezinezko maitasuna; eta Nicolásen eta Isisen maitasun fisikoa.
Lana: Boris Vianek lan-baldintza ankerrak salatzen ditu eleberri honetan. Langile guztiek makinek bezala jardun behar dute.
Musika: Jazza sarritan agertzen da eleberrian. Jazz-lanei eta jazz-musikariei buruzko aipamen asko daude.
Erlijioa: Boris Vianek kritika gogorra egiten dio erlijioari ezkontza baten eta hileta baten bidez. Ezkontzan, Eliza Colinen diru guztia lortzen saiatzen da gogoz. Hiletan, Colini dirua agortu zaionez, hilkutxa leihotik botatzen da, hilkutxa-eramaileak zikin daude, hilkutxa hilobira jaurtikitzen da, eta abar. Jesu Kristo bera berpizten da eta Colini galdetzen dio zergatik ez duen gehiago ordaindu.

## Kanpo estekak

* Datuak: Q645906
# Eguneroko (argipena)

Eguneroko izenlagunak adiera eta erabilera zenbait ditu:
* egunerokoa edo egunkaria, pertsona batek bizipen eta pentsakizunei buruzko idazkien bilduma ordenatua;
* egunerokoa edo egunkaria, albisteak jasotzen dituen eguneroko argitalpena;
* eguneroko bizimodua, pertsona batek egunero, lanean nahiz aisialdian, egiten dituen jardueren multzoa, sistema sozioekonomikoaren, kulturaren eta bere gogoamenaren adierazgarri direnak.

## Kanpo estekak

* Datuak: Q16516951
# Egunero behar genuen

Egunero behar genuen Imanol Muruak 2023an plazaratutako liburua da. Hedabidearen hogeigarren urtemugarekin batera Egunero-ren kronika hau. Egunero Euskal Herriko euskal egunkari bat izan zen. Lehen alea 2003ko otsailaren 21ean argitaratu zen. Egun bat lehenago Juan del Olmo epaileak Euskaldunon Egunkaria itxi zuen, eta egunkariaren egoitzako jabetza guztiak bereganatu zituen, Euskaldunon Egunkariak ustez ETArekin zerikusia zuelakoan. Egunero 2003ko ekain arte argitaratu zen. 2003ko ekainaren 21ean Berria egunkariak ordezkatu zuen arte, hain zuzen.

## Ezaugarriak

Egoera ez zen arrunta, eta egunkari hura ere ezin arrunt edo normalizatua izan. Ezaugarrietan ere, prekarioa izan zen, halabeharrez. Paradoxikoki, euskarazko egunkari batek inoiz izan dituen irakurle, erosle eta harpidedun gehien izan zituen. Hura Egunkaria-ren itxierak eragindako elkartasun olatuari esker izan zen. Imanol Muruak bertatik bertara ezagutu zituen Egunero eta Egunero-ren inguruabar guztiak, eta haien berri ematen du.
Datuz eta bizipenez jositako lana da, «emergentziaz» egin zen argitalpen hark izan zuen garrantziaz jabetzeko argigarria da liburu hau.
Liburua kazetaritza lan bat da. Erreportaje luze baten forma du, eta bederatzi zatitan banatuta dago liburua.
* Olatuaren azpian
* Erabakia
* Zaharrak berri
* Lehen eguna. Lehen zenbakia.
* ETA-ren panfletoa
* Enpresa errentagarria
* Beldurra, amorrua
* Zuri-beltzean
* Bonbak
    Izan zirelako.
Lehen pertsonan idatzi zituen hainbat pasarte Imanol Muruak. Gainerakoek, baina, Oskar Angulo, Andres Gostin, Joanmari Larrarte, Pilar Mendibil, Mikel Sorozabal, Igor Sota eta Manex Txopeitia kideei 2010an egin zizkien elkarrizketak dituzte oinarri; guztiek ardura postuak zituzten orduan. Dokumentazio eta hemeroteka lana ere aski fina da liburuan.
Bukaeran gehitu zuen Izan zirelako atalean Muruak euskarazko kazetaritzaren historia laburra azaltzen du, 15 orritan eta hainbat argazkirekin, 1848an Agustin Xahok Uskal-Herriko Gaseta aldizkariarekin hasita.

## Erreferentziak

* ↑ Lorea., Agirre,. (2004). Gezurra ari du : Egunkaria-ren itxieraren kronika. AISE liburuak [etc.] ISBN 84-95589-94-X. PMC 1055219247. (Noiz kontsultatua: 2023-04-09).
* 1 2 Uria, Imanol Murua. «Egunero behar genuen» Berria (Noiz kontsultatua: 2023-02-16).
* ↑ Mateo, Iraitz. (2023-02-18). «‘Egunero behar genuen’ aurkeztu du Imanol Muruak, ‘Egunkaria’ itxi osteko kronika» naiz: (Noiz kontsultatua: 2023-02-18).
* ↑ Iraola, Arantxa. «'Egunero behar genuen' liburua aurkeztu du Imanol Murua Uriak» Berria (Noiz kontsultatua: 2023-02-18).

## Bibliografia

* Murua Uria, Imanol (2023) Egunero behar genuen, Elkarlanean (Berria, Elkar, Jakin aldizkaria), Aleka bilduma, 116 or. ISBN: 9788413602967.
* Torrealdai, Joan Mari (2021) Egunkaria : gizarte zibilaren arrakasta. ISBN 978-84-1360-083-3. PMC 1353922208
* Agirre, Lorea (2004). Gezurra ari du : Egunkaria-ren itxieraren kronika. AISE liburuak [etc.] ISBN 84-95589-94-X. PMC 1055219247

## Ikus, gainera

* Egunero

## Kanpo estekak

* Liburuaren aurkezpena Berrian, 2023/02/18.
* Datuak: Q116789927
# Drakula kondea

    Artikulu hau pertsonaiari buruzkoa da; beste esanahietarako, ikus «Drakula (argipena)».
Drakula kondea Bram Stoker irlandar idazlearen 1897ko izen bereko eleberriko protagonista da. Pertsonaiaren bertsio zerrenda luzea sortu zuten zineman, komikietan eta antzerkian. Pertsonaiaren alderdi batzuk XV. mendeko Valakiako printze Vlad Drakulan oinarrituta daude.
Diotenez, Stokerrek ekialdeko gaietako aditu bat aholkatu zuen, Ármin Vámbéry hungariarrak, nor Drakularen benetako gorabeherak azaltzeko batzuetan idazlearekin bildu zen. Hala ere, Drakularen eleberri eta bertsio zinematografiko batzuk direla eta, jende askok uste du Stokerrek irudi historiko batean oinarritu zuela bere pertsonaia.

## Erreferentziak

* ↑ (Ingelesez) Warren, Louis S.. (2002). «Buffalo Bill Meets Dracula: William F. Cody, Bram Stoker, and the Frontiers of Racial Decay» The American Historical Review (Washington DC: American Historical Association) 107 (4): 1124–57. doi:10.1086/ahr/107.4.1124. ISSN 0002-8762..
* ↑ Top 10 Famous Mysterious Monsters

## Kanpo estekak

* Datuak: Q3266236
* Multimedia: Count Dracula / Q3266236
# Drama (unitate erregionala)

Drama (grezieraz: Περιφερειακή Ενότητα Δράμας, Perifereiakí Enótita Drámas) Greziako unitate erregionala da, Ekialdeko Mazedonia eta Trazian dagoena. Drama hiriaren inguruan dago.
Drama bost udalerritan banaturik dago:
* Doxato (2)
* Drama (1)
* Kato Nevrokopi (3)
* Paranesti (4)
* Prosotsani (5)

## Erreferentziak

* ↑ Euskaltzaindia. (PDF) 154. arauaː Europako eskualde historiko-politiko nagusiak. .

## Kanpo estekak

* Datuak: Q208606
* Multimedia: Drama Prefecture / Q208606